text: Beboere reddet under brand på forsorgshjem
  15 december 2010 kl. 07.14
  Fem beboere måtte evakueres, da der udbrød brand på et forsorgshjem i Esbjerg. En medarbejder og beboer er indlagt.
  Fem beboere i et anneks til Forsorgshjemmet Exnersgade i Esbjerg måtte natten til onsdag evakueres, da der udbrød brand i bygningen.
  De fem bor på førstesalen i annekset, hvor der er kontorlokaler i stueetagen, og de blev reddet ud af en medarbejder på forsorgshjemmet.
  - Medarbejderen fortjener stor ros. Da politi og brandvæsen nåede frem, var de fem beboere allerede reddet ud, siger vagtchefen ved Syd- og Sønderjyllands Politi.
  En beboer på forsorgshjemmet og medarbejderen måtte begge indlægges til observation for røgforgiftning.
  Årsagen til branden er endnu ikke kendt.
  